作者:岑參
標題:虢中酬陝西甄判官見贈
內容:微才棄散地，拙宦慚清時。白髮徒自負，青雲難可期。胡塵暗東洛，亞相方出師。分陝振鼓鼙，二崤滿旌旗。夫子廊廟器，迥然青冥姿。閫外佐戎律，幕中吐兵奇。前者驛使來，忽枉行軍詩。晝吟庭花落，夜諷山月移。昔君隱蘇門，浪跡不可羈。詔書自徵用，令譽天下知。別來春草長，東望轉相思。寂寞山城暮，空聞畫角悲。